তথ্যববিরণী নম্বর : ৫৫

**আইনমন্ত্রীর নামে ভুয়া ফেইসবুক আইডি খোলায় থানায় জিডি**

ঢাকা, ২০ পৌষ (৪ জানুয়ারি):

আইন, বিচার ও সংসদ বিষয়ক মন্ত্রী আনিসুল হকের নিজস্ব কোনো ফেইসবুক আইডি না থাকলেও সামাজিকভাবে হেয় প্রতিপন্ন করার জন্য এবং অসৎ উদ্দেশ্য হাসিলের জন্য তাঁর নামে বেশ কিছু ভুয়া ফেইসবুক আইডি খোলা হয়েছে। এসব ফেইসবুক আইডি থেকে বিভিন্ন ব্যক্তিকে ফ্রেন্ড রিকোয়েস্ট পাঠিয়ে বিভ্রান্ত করা হচ্ছে যা আইনমন্ত্রীর দৃষ্টিগোচর হয়েছে।

আজ ঢাকা মেট্রোপলিটন পুলিশের গুলশান থানায় আইন মন্ত্রীর পক্ষ থেকে সাধারণ ডায়েরি (জিডি) করা হয়েছে এবং প্রয়োজনীয় ব্যবস্থা গ্রহণের জন্য অনুরোধ জানানো হয়েছে।

#

রেজাউল/নাইচ/মোশারফ/আব্বাস/২০২১/২১৪৫ ঘণ্টা

তথ্যবিবরণী নম্বর : ৫৬

খুলনার দিঘলিয়ায় আশ্রায়ণ প্রকল্প পরিদর্শন করলেন শ্রম প্রতিমন্ত্রী

খুলনা, ২০ পৌষ (৪ জানুয়ারি) :

‘মুজিববর্ষের অঙ্গীকার, গৃহহীন থাকবে না একটি পরিবার’ এই স্লোগান বাস্তবায়নে জাতির পিতা বঙ্গবন্ধু শেখ মুজিবুর রহমানের জন্মশতবার্ষিকীতে সারা দেশের ন্যায় খুলনা জেলার দিঘলিয়া উপজেলার হতদরিদ্র গৃহহীন মানুষদের জন্য সরকারিভাবে নির্মাণ করা হচ্ছে পাকা ঘর।

আজ শ্রম ও কর্মসংস্থান প্রতিমন্ত্রী বেগম মন্নুজান সুফিয়ান দিঘলিয়া উপজেলার গৃহহীন হতদরিদ্র পরিবারের জন্য নির্মাণাধীন আশ্রায়ণ প্রকল্প সরেজমিনে পরিদর্শন করেন। পরিদর্শনকালে প্রতিমন্ত্রী বলেন, মুজিববর্ষে কোনো মানুষ গৃহহীন থাকবে না। সরকার জাতির পিতার জন্মশতবার্ষিকীতে দেশের প্রতিটি মানুষের বাসস্থান নিশ্চিতে কাজ করছে। তিনি নির্ধারিত সময়ের মধ্যে সঠিকমান বজায় রেখে ঘর নির্মাণে সংশ্লিষ্টদের নির্দেশ দেন ।

এ সময় খুলনা বিভাগীয় শ্রম দপ্তরের পরিচালক মোঃ মিজানুর রহমান, দিঘলিয়া উপজেলা নির্বাহী কর্মকর্তাসহ প্রকল্প সংশ্লিষ্ট কর্মকর্তাগণ উপস্থিত ছিলেন।

উল্লেখ্য, দিঘলিয়া উপজেলায় সরকারিভাবে ৭০টি পরিবারের জন্য ঘর নির্মাণের কাজ চলছে।

#

আকতারুল/নাইচ/রফিকুল/জয়নুল/২০২১/২১৩০ঘণ্টা

তথ্যববিরণী নম্বর : ৫৪

**স্বাধীনতার সুবর্ণজয়ন্তী উপলক্ষে ওয়েবসাইট ও লোগো তৈরির লক্ষ্যে সভা অনুষ্ঠিত**

ঢাকা, ২০ পৌষ (৪ জানুয়ারি):

স্বাধীনতার সুবর্ণজয়ন্তী যথাযথভাবে উদ্‌যাপনের লক্ষ্যে তথ্য ও যোগাযোগ প্রযুক্তি বিভাগের উদ্যোগে ওয়েবসাইট ও লোগো ডিজাইন তৈরির বিষয়ে ডিজিটাল প্ল্যাটফর্মে আজ এক প্রস্তুতিমূলক সভা অনুষ্ঠিত হয়। তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক উক্ত সভায় সভাপতিত্ব করেন।

সভায় ‘সুবর্ণজয়ন্তী’ উপলক্ষে একটি আন্তর্জাতিক মানের ওয়েবসাইট তৈরি এবং স্বনামধন্য সকল এজেন্সি ও গুণী শিল্পীদের পরামর্শের ভিত্তিতে লোগো তৈরির বিষয়ে প্রয়োজনীয় ব্যবস্থা গ্রহণের সিদ্ধান্ত হয়। নির্মিত এই ওয়েবসাইটটি আগামী ৩১ ডিসেম্বর পর্যন্ত তথ্য ও যোগাযোগ প্রযুক্তি বিভাগ তত্ত্বাবধান করবে এবং পরবর্তীতে মুক্তিযুদ্ধ বিষয়ক মন্ত্রণালয়কে হস্তান্তর করা হবে বলে সভায় জানানো হয়। সভায় ওয়েবসাইট তৈরি, কনটেন্ট নির্বাচন এবং লোগো নির্বাচনের ক্ষেত্রে পৃথক পৃথক কমিটি করারও সিদ্ধান্ত গৃহীত হয়।

আইসিটি প্রতিমন্ত্রী জুনাইদ আহ্‌মেদ পলক এ উপলক্ষে অডিও-ভিজ্যুয়াল কনটেন্ট, অ্যানিমেশন মুভি, কুইজ, লাইট এন্ড সাউন্ড শো ইত্যাদির প্রস্তুতির কথাও জানান ।

সভায় অন্যান্যের মধ্যে অনলাইনে সংযুক্ত ছিলেন তথ্য ও যোগাযোগ প্রযুক্তি বিভাগের সিনিয়র সচিব এন এম জিয়াউল আলম, বাংলাদেশ কম্পিউটার কাউন্সিলের নির্বাহী পরিচালক পার্থপ্রতিম দেব, এটুআই-এর প্রকল্প পরিচালক ড. মোঃ আব্দুল মান্নান, এটুআই-এর পলিসি অ্যাডভাইজর আনীর চৌধুরী’সহ তথ্য ও যোগাযোগ প্রযুক্তি বিভাগের ঊর্ধ্বতন কর্মকর্তাবৃন্দ।

#

শহিদুল/রোকসানা/নাইচ/রফিকুল/আব্বাস/২০২১/২০৩৭ ঘণ্টা

তথ্যববিরণী নম্বর : ৫৩

রিটার্ন বেড়েছে ৯ শতাংশ

**৭৪৪৫ জন করদাতা অপ্রদর্শিত আয় প্রদর্শন করেছেন**

ঢাকা, ২০ পৌষ (৪ জানুয়ারি):

আয়কর অধ্যাদেশ ধারা ১৯এএএএ ও ১৯এএএএএ এর মাধ্যমে কর পরিশোধের সুযোগ ৩০ জুন, ২০২১ পর্যন্ত বলবৎ থাকবে।

রাষ্ট্রের রাজস্ব সংগ্রহের দায়িত্বে নিয়োজিত মুখ্য প্রতিষ্ঠান জাতীয় রাজস্ব বোর্ড। রাষ্ট্রের রাজস্ব ভাণ্ডারকে শক্তিশালী ও সুসংহত করার লক্ষ্যে সরকারের রাজনৈতিক নির্দেশনাকে সর্বোচ্চ গুরুত্ব দিয়ে সম্মানিত করদাতাদের সাথে আলোচনা ও অংশীদারিত্বের ভিত্তিতে সকলের সহযোগিতায় ২০২০-২০২১ অর্থবছরের ৩১ ডিসেম্বর ২০২০ পর্যন্ত বিগত অর্থ বছরের একই সময়ের তুলনায় ৪ দশমিক ৭৩ শতাংশ প্রবৃদ্ধি অর্জন করেছে।

উল্লেখ্য, ২০২০-২০২১ অর্থবছরের আয়করে রাজস্ব লক্ষ্যমাত্রা ১ লাখ ৫ হাজার ৪৭৫ কোটি টাকা। ২০২০-২১ করবর্ষের জন্য ব্যক্তি শ্রেণির করদাতাগণের আয়কর রিটার্ন দাখিলের শেষ তারিখ ৩১ ডিসেম্বর, ২০২০। ৩১ ডিসেম্বর ২০২০ তারিখের মধ্যে ২৪ লাখ ৯ হাজার ৩৫৭ জন করদাতা আয়কর রিটার্ন দাখিল করেছেন; যা গত অর্থবছর একই সময়ের তুলনায় ৯ শতাংশ বেশি। ৩১ ডিসেম্বর পর্যন্ত আয়কর সংগৃহীত হয়েছে প্রায় ৩৪ হাজার ২৩৮ কোটি টাকা, যা গত অর্থবছরের একই সময়ের তুলনায় ১,৫৪৫ দশমিক ৯ কোটি টাকা বেশি।

করোনা মহামারির মধ্যেও স্বাস্থ্য ঝুঁকি নিয়ে আয়কর রিটার্ন দাখিল ও আয়কর প্রদান করায় করদাতাদের অভিনন্দন ও কৃতজ্ঞতা জ্ঞাপন করেছেন অভ্যন্তরীণ সম্পদ বিভাগের সিনিয়র সচিব ও জাতীয় রাজস্ব বোর্ডের চেয়ারম্যান আবু হেনা মোঃ রহমাতুল মুনিম। এছাড়া মহামারির মধ্যে ঝুঁকি নিয়ে কাজ করায় কর বিভাগের কর্মকর্তা-কর্মচারীদের অভিনন্দন জানিয়েছেন তিনি।

#

মু’মেন/রোকসানা/খালিদ/মোশারফ/আব্বাস/২০২১/২০২৬ ঘণ্টা

তথ্যবিবরণী নম্বর : ৫২

সুস্থ ও সক্ষম জাতি তৈরিতে ক্রীড়া কার্যক্রম বাড়ানোর কোনো বিকল্প নেই

-- ধর্ম প্রতিমন্ত্রী

ঢাকা, ২০ পৌষ (৪ জানুয়ারি) :

ধর্ম প্রতিমন্ত্রী মোঃ ফরিদুল হক খান বলেছেন, সুস্থ দেহ ও সুস্থ মন তথা সুস্থ ও সক্ষম জাতি তৈরিতে খেলাধুলা ও ক্রীড়া কার্যক্রম বাড়ানোর কোনো বিকল্প নেই। যুব সমাজকে মাদকাসক্তি, মোবাইল আসক্তি, ইভটিজিংসহ নানাবিধ সামাজিক অপরাধ প্রবণতা থেকে বাঁচাতে ক্রীড়া, সামাজিক, সাংস্কৃতিক কর্মকাণ্ডে বেশি পরিমাণে যুক্ত করতে হবে।

প্রতিমন্ত্রী আজ জামালপুর ইসলামপুর উচ্চ বিদ্যালয় মাঠে ইসলামপুর উপজেলা ক্রীড়া সংস্থা আয়োজিত ক্রীড়া পরিদপ্তর কর্তৃক বরাদ্দকৃত ক্রীড়া সামগ্রী বিতরণ অনুষ্ঠানে প্রধান অতিথির বক্তব্যে এসব কথা বলেন ।

প্রতিমন্ত্রী বলেন, নিয়মিত শিক্ষা কার্যক্রমের সাথে সাথে ক্রীড়া, খেলাধুলা এবং সাংস্কৃতিক কর্মকাণ্ডের আয়োজন করতে হবে। এ ক্ষেত্রে নিয়মিত আন্তঃস্কুল, আন্তঃকলেজ, আন্তঃমাদ্রাসা ক্রীড়া, খেলাধুলা ও বিতর্ক প্রতিযোগিতা আয়োজনে শিক্ষা প্রতিষ্ঠানসমূহ বিশেষ উদ্যোগ গ্রহণ করতে পারে। সকল সামাজিক সংগঠন, ক্রীড়া ও যুব সংগঠনসমূহকে বেশি বেশি করে খেলাধুলা, ক্রীড়া প্রতিযোগিতা এবং সাংস্কৃতিক কর্মকাণ্ড আয়োজনে এগিয়ে আসতে হবে।

উপজেলা নির্বাহী অফিসার এস এম মাজহারুল ইসলামের সভাপতিত্বে অনুষ্ঠানে আরো বক্তব্য রাখেন উপজেলা পরিষদের চেয়ারম্যান এস এম জামাল আবদুন নাছের চৌধুরী বাবুল, সার্কেল এসপি সুমন মিয়া, ইসলামপুর সরকারি কলেজের উপাধ্যক্ষ ফরিদ উদ্দিন আহমদ ও ইসলামপুর উপজেলা ক্রীড়া সংস্থার সাধারণ সম্পাদক মোঃ খলিলুর রহমান প্রমুখ।

#

আনোয়ার/রোকসানা/মনিরুজ্জামান/রফিকুল/জয়নুল/২০২১/২০৫০ঘণ্টা

তথ্যবিবরণী নম্বর : ৫১

‘বঙ্গবন্ধু শেখ মুজিব কুইজ’ প্রতিযোগিতা

আজকের কুইজের প্রশ্ন ও গতকালের কুইজের বিজয়ীদের তালিকা

ঢাকা, ২০ পৌষ (৪ জানুয়ারি) :

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষ্যে আয়োজিত ১০০ দিনব্যাপী দেশের সর্ববৃহৎ অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার আজকের কুইজ :

‘৬ দফাকে বাঙালি জাতির মুক্তির সনদ বলা হয়। ৬ দফার মূল বক্তব্য ছিল, প্রতিরক্ষা ও পররাষ্ট্র বিষয় ছাড়া সব ক্ষমতা প্রাদেশিক সরকারের হাতে থাকবে। পূর্ব বাংলা ও পশ্চিম পাকিস্তানে দু’টি পৃথক ও সহজ বিনিময়যোগ্য মুদ্রা থাকবে। সরকারের কর, শুল্ক ধার্য ও আদায় করার দায়িত্ব প্রাদেশিক সরকারের হাতে থাকাসহ দুই অঞ্চলের অর্জিত বৈদেশিক মুদ্রার আলাদা হিসাব থাকবে। পূর্ব বাংলার প্রতিরক্ষা ঝুঁকি কমানোর জন্য এখানে আধা-সামরিক বাহিনী গঠন ও নৌ বাহিনীর সদর দপ্তর স্থাপন। ৬ দফাকে কীসের সঙ্গে তুলনা করাহয়? প্যারিস চুক্তি, বিল অভ্ রাইটস, ম্যাগনাকার্টা ও অ্যাংলো-পর্তুগিজ চুক্তি।’

গতকালের কুইজে অংশগ্রহণ করেছেন ৯৪ হাজার ৮১০ জন প্রতিযোগী এবং তাদের মধ্যে স্মার্টফোন বিজয়ী ৫ জন হলেন: পটুয়াখালীর পরিতোষ ব্যাপারী, যশোরের শোয়েব আক্তার, দিনাজপুরের সাদ আহমেদ, স্বন্দীপের রাশেদ, ঢাকার মোঃ আবদুল্লাহ বিন আরিফ।

স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিয্ক্তু নামের তালিকা জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা <https://quiz.priyo.com> থেকে জানা যাবে।

#

মোহসিন/রোকসানা/খালিদ/রফিকুল/জয়নুল/২০২১/২০৩০ঘণ্টা

তথ্যবিবরণী নম্বর : ৫০

প্রাণিসম্পদ খাতে দেশে ভ্যাকসিন উৎপাদন বাড়াতে হবে

-- মৎস্য ও প্রাণিসম্পদ মন্ত্রী

ঢাকা, ২০ পৌষ (৪ জানুয়ারি) :

মৎস্য ও প্রাণিসম্পদ মন্ত্রী শ ম রেজাউল করিম বলেছেন, ‘প্রাণিসম্পদ খাতে দেশে ভ্যাকসিন উৎপাদন বাড়িয়ে বিদেশ থেকে আমদানি কমাতে হবে। বিদেশ থেকে ভ্যাকসিন আনলে অনেক অর্থ ব্যয় হয়। এটি দেশে তৈরি করলে এ ব্যয় এক-তৃতীয়াংশ হবে। এতে আমাদের অর্থ সাশ্রয় হবে। করোনাকালে যত বেশি অর্থ সাশ্রয় হবে, সে অর্থ দিয়ে আমরা দেশের উন্নয়নে ভূমিকা রাখতে পারবো।’

আজ রাজধানীর মহাখালীতে প্রাণিসম্পদ অধিদপ্তরের আওতাধীন প্রাণিসম্পদ গবেষণা প্রতিষ্ঠানের সম্মেলন কক্ষে মুজিববর্ষ উপলক্ষে আয়োজিত সায়েন্টিফিক কনফারেন্সের সমাপনী অনুষ্ঠানে মন্ত্রী এসব কথা বলেন।

মন্ত্রী বলেন, ‘গবেষণালব্ধ সম্পদ সরবরাহ করতে না পারলে দেশের প্রাণিসম্পদ খাত ধ্বংস হয়ে যাবে। সেজন্য এ খাতের বিজ্ঞানীদের গবেষণালব্ধ জ্ঞান দিয়ে প্রাণিসম্পদ খাতকে বিকশিত করতে হবে, সমৃদ্ধ করতে হবে। বিশ্বের বুকে মাথা তুলে দাঁড়াবার মতো অবস্থা সৃষ্টি করতে হবে।"

গবেষক ও বিজ্ঞানীদের উদ্দেশ্যে শ ম রেজাউল করিম বলেন,‘দেশের সীমিত সম্পদের সর্বাধিক ব্যবহার করতে হবে। মেধার বিকাশ যে যতটা ঘটাবেন তিনি তত বেশি সৃষ্টি করতে পারবেন। বিশ্বের শ্রেষ্ঠ বিজ্ঞানীদের অপেক্ষায় না থেকে আপনাদেরকেই হতে হবে শ্রেষ্ঠ বিজ্ঞানী। আপনাদেরই হতে হবে দেশের শ্রেষ্ঠ সম্পদ, হতে হবে সমস্যা সমাধানকারী।’

প্রাণিসম্পদ অধিদপ্তরের মহাপরিচালক ডা. আবদুল জব্বার শিকদারের সভাপতিত্বে মৎস্য ও প্রাণিসম্পদ মন্ত্রণালয়ের সচিব রওনক মাহমুদ অনুষ্ঠানে বিশেষ অতিথি হিসেবে উপস্থিত ছিলেন। মন্ত্রণালয়ের অতিরিক্ত সচিব শাহ্ মোঃ ইমদাদুল হক, বাংলাদেশ প্রাণিসম্পদ গবেষণা ইনস্টিটিউটের মহাপরিচালক ড. নাথু রাম সরকারসহ মন্ত্রণালয়, প্রাণিসম্পদ অধিদপ্তর ও বাংলাদেশ প্রাণিসম্পদ গবেষণা ইনস্টিটিউটের ঊর্ধ্বতন কর্মকর্তা, গবেষক এবং বিজ্ঞানীগণ এ সময় উপস্থিত ছিলেন।

#

ইফতেখার/রোকসানা/খালিদ/রফিকুল/জয়নুল/২০২১/২০০০ঘণ্টা

তথ্যবিবরণী নম্বর : ৪৯

চুক্তি থাকায় সময় মতো ভ্যাকসিন পাবে বাংলাদেশ

-- স্বাস্থ্যমন্ত্রী

ঢাকা, ২০ পৌষ (৪ জানুয়ারি) :

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ‘ভারতের সেরাম ইনস্টিটিউটের সাথে কোভিড-১৯ এর ভ্যাকসিন আনা সম্পর্কে বাংলাদেশ আন্তর্জাতিক মানের চুক্তি করেছে। পাশাপাশি ভারত বাংলাদেশের বন্ধু রাষ্ট্র। ভারতের হাইকমিশনারও ভ্যাকসিন প্রদানে আশ^াস দিয়েছেন। সব কিছু মিলে সরকার সময় মতোই ভ্যাকসিন পাবে।’

মন্ত্রী আজ স্বাস্থ্য মন্ত্রণালয়ের সভাকক্ষে ভ্যাকসিন সংক্রান্ত সাম্প্রতিক বিষয়াদি নিয়ে প্রেস ব্রিফিংকালে এসব কথা বলেন। গতকাল একটি সংবাদ মাধ্যমে ভারত সরকার অক্সফোর্ড ভ্যাকসিন বিদেশে পাঠানোর নিষেধাজ্ঞা বিষয়ে একটি সংবাদ প্রচার হলে সেটির প্রেক্ষিতে আজ মন্ত্রণালয়ের পক্ষ থেকে মিডিয়া ব্রিফিং এর আয়োজন করা হয়।

মন্ত্রী আরো জানান, ‘সম্প্রতি ভারত সরকার তাদের দেশে অক্সফোর্ড ভ্যাকসিন প্রদানের অনুমতি দিয়েছে। তবে, ভ্যাকসিন প্রয়োগে বিশ^ স্বাস্থ্য সংস্থার অনুমোদন লাগবে। এসব কারণে ভারতেও ভ্যাকসিন প্রয়োগে আরো কিছুটা সময় লাগবে। বাংলাদেশের পক্ষ থেকে ভ্যাকসিন আনা সংক্রান্ত সকল প্রস্তুতি সম্পন্ন করে রাখা হয়েছে। ভারত সরকারও চুক্তি মোতাবেক আমাদেরকে সময় মতো ভ্যাকসিন প্রেরণ করবে বলে অবগত করেছে। সুতরাং ভ্যাকসিন পাওয়া নিয়ে এই মুহূর্তে উদ্বিগ্ন হবার কারণ নেই।

ব্রিফিংকালে স¦াস্থ্য সেবা বিভাগের সচিব মোঃ আবদুল মান্নান, স্বাস্থ্য শিক্ষা ও পরিবার কল্যাণ বিভাগের সচিব মোঃ আলী নূর, স্বাস্থ্য অধিদপ্তরের মহাপরিচালক অধ্যাপক ডা. আবুল বাশার মোহাম্মদ খুরশীদ আলম, ঔষধ প্রশাসন অধিদপ্তরের মহাপরিচালক মেজর জেনারেল মোঃ মাহাবুবুর রহমান, পরিবার পরিকল্পনা অধিদপ্তরের মহাপরিচালক সাহান আরা বানু এবং নার্সিং ও মিডওয়াইফারি অধিদপ্তরের মহাপরিচালক সিদ্দিকা আক্তার উপস্থিত ছিলেন।

#

মাইদুল/রোকসানা/খালিদ/রফিকুল/জয়নুল/২০২১/১৯০০ঘণ্টা

তথ্যবিবরণী নম্বর : ৪৮

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২০ পৌষ (৪ জানুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১২ হাজার ৯৬ জনের নমুনা পরীক্ষা করে ৯১০ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ১৬ হাজার ৯২৯ জন।

গত ২৪ ঘণ্টায় ২৪জন-সহ এ পর্যন্ত ৭ হাজার ৬৫০ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৬১ হাজার ৫১৫ জন।

#

হাবিবুর/রোকসানা/খালিদ/রফিকুল/রেজাউল/২০২১/১৭৩০ ঘণ্টা

তথ্যবিবরণী নম্বর : ৪৭

**ছাত্রলীগ প্রতিষ্ঠার পথ ধরেই স্বাধীন বাংলাদেশের জন্ম**

**-ডাক ও টেলিযোগাযোগ মন্ত্রী**

ঢাকা, ২০ পৌষ (৪ জানুয়ারি):

ডাক ও টেলিযোগাযোগ মন্ত্রী মোস্তাফা জব্বার বলেছেন, ১৯৪৮ সালের ৪ জানুয়ারি ছাত্রলীগ প্রতিষ্ঠার মধ্য দিয়ে বঙ্গবন্ধু শেখ মুজিবুর রহমান যে বীজ বপন করেছিলেন তা থেকেই বাংলাদেশের জন্ম হয়েছে। ছাত্রলীগ প্রতিষ্ঠার পর থেকেই ভাষার অধিকার, শিক্ষার অধিকার, দুঃশাসনের বিরুদ্ধে গণঅভ্যুত্থান, সর্বোপরি স্বাধীনতা ও স্বাধিকার আন্দোলনের সবচেয়ে সফল ও সাহসী পথযাত্রী বাংলাদেশ ছাত্রলীগ। এমনকি স্বাধীনতা উত্তরকালে গণতান্ত্রিক আন্দোলনে ছাত্রলীগ অগ্রণী ভূমিকা পালন করেছে।

মন্ত্রী আজ ডাকভবনে ছাত্রলীগের প্রতিষ্ঠা বার্ষিকী উপলক্ষ্যে ডাক অধিদপ্তর আয়োজিত স্মারক ডাক টিকেট অবমুক্তকরণকালে অনুষ্ঠানে প্রধান অতিথির বক্তৃতায় এসব কথা বলেন।

ছাত্রলীগ প্রতিষ্ঠায় বঙ্গবন্ধুর দুরদৃষ্টিসম্পন্ন চিন্তা চেতনার প্রেক্ষাপট তুলে ধরে বলেন, ব্রিটিশ তাড়াও আন্দোলনে সক্রিয় থেকেও বঙ্গবন্ধু ১৯৪০ সালের লাহোর প্রস্তাব পাশ কাটিয়ে দুটি সাম্প্রদায়িক রাষ্ট্র প্রতিষ্ঠা মেনে নেননি। এরই ধারাবাহিকতায় ৪৭ থেকে ৭১ পর্যন্ত জনগণকে সংগঠিত করে জনগণকে সাথে নিয়ে স্বাধীনতার লড়াই করেছেন তিনি। তিনি বলেন,এই ভূখণ্ডের গোটা জনগোষ্ঠী বঙ্গবন্ধুর কালজয়ী নেতৃত্ব অন্ধের মতো অনুসরণ করেছে। প্রতিটি ক্ষেত্রে অসীম দূরদর্শিতার মধ্য দিয়ে তিনি জনগণকে সাথে নিয়ে স্বাধীনতার লড়াইকে এগিয়ে নিয়েছেন।

ষাটের দশকে উত্তাল আন্দোলনের দিনগুলোতে রাজপথে ছাত্রলীগের লড়াকু সৈনিক মোস্তাফা জব্বার বলেন, বাংলাদেশ ছাত্রলীগের নেতা হিসেবে ঢাকা বিশ্ববিদ্যালয়ের আইন বিভাগের মেধাবী ছাত্র বঙ্গবন্ধু বাংলা ভাষার মর্যাদা প্রতিষ্ঠায় রাজপথে ছিলেন সদা সোচ্চার। ১৯৫২ সালের ভাষা আন্দোলন জোরালো করা, ’৫৬ সালে বাংলাকে রাষ্ট্রভাষার রাষ্ট্রীয় মর্যাদায় প্রতিষ্ঠা. ৬২ এর শিক্ষা আন্দোলন,’৬৬ এর ছয় দফা, ৬৮‘র আগরতলা ষড়যন্ত্র মামলা, ৬৯ এর গণ অভ্যুত্থান, সত্তরের নির্বাচন এবং একাত্তরের মহান মুক্তিযুদ্ধের পরতে পরতে ছাত্রলীগের ভূমিকা ছিল প্রণিধানযোগ্য বলে মন্ত্রী উল্লেখ করেন। তিনি বলেন, বাংলাদেশ ছাত্রলীগ বঙ্গবন্ধুর আদর্শ বুকে ধারণ করে, অশুভ শক্তিকে পেছনে ফেলে মুক্তিযুদ্ধের চেতনাকে সমুন্নত রেখে দেশগড়ার প্রত্যয়ে এগিয়ে যাচ্ছে ।

ডাক ও টেলিযোগাযোগ মন্ত্রী ডাকটিকেটকে ইতিহাসের ধারক ও বাহক উল্লেখ করে বলেন, ছাত্রলীগের জন্মের ইতিহাস তুলে ধরতে স্মারক ডাকটিকেট প্রকাশ করা জাতীয় দায়িত্ব। তিনি বলেন, প্রযুক্তির পরিবর্তনের ফলে মানুষের নিত্যদিনের সঙ্গী ডাকঘরের রূপান্তর আজ সময়ের দাবি। প্রধানমন্ত্রী শেখ হাসিনা ডাকঘরকে প্রযুক্তিবান্ধব শ্রেষ্ঠ প্রতিষ্ঠানে রূপান্তরে বদ্ধপরিকর। তিনি ডাক অধিদপ্তরকে ২১ সালের মধ্যে ডিজিটাল ডাকঘরে রূপান্তরে দৃঢ় অঙ্গিকার ব্যক্ত করেন। তিনি নিষ্ঠা ও আন্তরিকতার সাথে অর্পিত দায়িত্ব পালনে সংশ্লিষ্টদের ডিজিটাল ডাকঘর নির্মাণে এগিয়ে আসার আহ্বান জানান। তিনি বলেন, ডাকঘরে কোন দুর্নীতি, অন্যায় কিংবা কোন প্রকার অনিয়ম বরদাশত করা হবে না।

অনুষ্ঠানে ডাক অধিদপ্তরের মহাপরিচালক মো: সিরাজ উদ্দিন, টেলিযোগাযোগ অধিদপ্তরের মহাপরিচালক মহসীনুল আলম এবং ডাক অধিদপ্তরের অতিরিক্ত মহাপরিচালক হারুনুর রশিদ বক্তৃতা করেন।

পরে মন্ত্রী স্মারক ডাকটিকেট ও উদ্বোধনী খাম অবমুক্ত ও ডাটা কার্ড প্রকাশ করেন। এ সময় তিনি বিশেষ সীলমোহর ব্যবহার করেন।

#

শেফায়েত/পরীক্ষিৎ/অনসূয়া/জসীম/সুবর্ণা/মাসুম/২০২০/১৪৫৪ ঘণ্টা

তথ্যবিবরণী নম্বর : ৪৪

**আখমাড়াই স্থগিতকৃত এলাকার আখ কিনছে সরকার**

ঢাকা, ২০ পৌষ (৪ জানুয়ারি):

আখমাড়াই স্থগিতকৃত ৬টি চিনিকলের ক্যাচমেন্ট এরিয়ায় উৎপাদিত আখ চাষিরা সরকারের নিকট শান্তিপূর্ণ পরিবেশে বিক্রয় করছে। বর্তমানে আখমাড়াই কার্যক্রম চলমান থাকায় ক্রয়কৃত এসব আখ নিকটবর্তী চিনিকলে সরবরাহ করা হচ্ছে।

আজ বাংলাদেশ চিনি ও খাদ্য শিল্প কর্পোরেশনের (বিএসএফআইসি) সার্বিক বিষয় পর্যালোচনা সংক্রান্ত এক ভার্চুয়াল আলোচনা সভায় এ তথ্য জানানো হয়। শিল্পমন্ত্রী নূরুল মজিদ মাহমুদ হুমায়ূন এর সভাপতিত্বে অনুষ্ঠিত ভার্চুয়াল সভায় শিল্প প্রতিমন্ত্রী কামাল আহমেদ মজুমদার সংশ্লিষ্ট এলাকার সংসদ সদস্যগণ, প্রধানমন্ত্রীর মুখ্য সচিব ড. আহমদ কায়কাউস উপস্থিত ছিলেন।

সভায় শিল্পমন্ত্রী বলেন, রাষ্ট্রায়ত্ত চিনিকলগুলো লাভজনক করতে বহুমুখী পণ্য উৎপাদনের বিষয়টি সরকার সক্রিয়ভাবে বিবেচনা করছে। আধুনিক প্রযুক্তির মাধ্যমে চিনিকলগুলোর উৎপাদনশীলতা বাড়াতে  বিদেশি বিনিয়োগের প্রস্তাব বিবেচনাধীন রয়েছে। প্রধানমন্ত্রী শেখ হাসিনার দিক নির্দেশনায় চিনি কলগুলোর যে আধুনিকায়ন হচ্ছে, সেই ধারাকে সমন্বিত রাখতে সংশ্লিষ্ট সকলের প্রতি আহবান জানান তিনি। শিল্পমন্ত্রী, আখ ক্রয় ও সরবরাহ কার্যক্রম সুষ্ঠুভাবে দ্রুততর করার জন্য চিনিকলগুলোর ব্যবস্থাপনা পরিচালকদের নির্দেশনা প্রদান করেন।

শিল্প প্রতিমন্ত্রী যোগ্য ও দক্ষ কর্মকর্তাকে চিনিকলের ব্যবস্থাপনা পরিচালক হিসেবে নিয়োগ দেয়ার ওপর গুরুত্বারোপ করে বলেন, আখ ক্রয় যাতে সঠিক হয়, সেটি নিশ্চিত করতে হবে। প্রতিমন্ত্রী রাষ্ট্রায়ত্ত চিনিকলগুলোর আর্থিক পরিস্থিতি নিরুপণের জন্য অডিট করার নির্দেশনা দিয়ে বলেন, আর্থিক অনিয়মের  সাথে কেউ জড়িত থাকলে তার বিরুদ্ধে কঠোর ব্যবস্থা গ্রহণ করা হবে। এসময় তিনি স্বাস্থ্যসম্মত দেশীয় আখের চিনি ব্যবহারের জন্য ভোক্তাদের প্রতি আহ্বান জানান।

সভায় জানানো হয়, আখ মাড়াই স্থগিত থাকা চিনিকলগুলোতে শান্তিপূর্ণ পরিবেশে আখ ক্রয় করা হচ্ছে। চিনিকলগুলোতে কর্মরত শ্রমিকদের বকেয়া বেতন শীঘ্রই পরিশোধ করা হবে। আরো জানানো হয়, চিনিকলগুলোতে আখ থেকে চিনি উৎপাদনে শিল্প মন্ত্রণালয়ের পক্ষ হতে মনিটরিং কার্যক্রম জোরদার করা হয়েছে। ভার্চুয়াল আলোচনা সভায় ব্যবস্থাপনা পরিচালকগণ চিনিকলগুলোর আখ মাড়াই কার্যক্রমের সর্বশেষ পরিস্থিতি উপস্থাপন করেন। এসময় আখচাষিদের নিকট হতে আরো দ্রুত আখ ক্রয় ও চিনি উৎপাদনের রিকভারি রেট ৮ (আট) শতাংশে রাখার তাগিদ দেয়া হয়।

সভায় প্রধানমন্ত্রীর মুখ্য সচিব বলেন, আখ থেকে চিনি উৎপাদন কম হওয়ায় লোকসান সত্ত্বেও কৃষকদের কথা চিন্তা করে চিনিকলগুলোর উৎপাদন কার্যক্রম চালু রাখা হচ্ছে। সংশ্লিষ্ট সকলের কাছ থেকে সহযোগিতা পাওয়ায় আখ চাষিরাও উপকৃত হচ্ছে। সভায় এগ্রো প্রসেসিং ইন্ডাস্ট্রিজ স্থাপনসহ নতুন কৃষিজ পণ্য উৎপাদনের মাধ্যমে বিএসএফআইসি'র সম্পদকে কাজে লাগানোর পরামর্শ দেন তিনি।

#

জাহাঙ্গীর/পরীক্ষিৎ/অনসূয়া/জসীম/সুবর্ণা/মাসুম/২০২০/১৪৫৪ ঘণ্টা

তথ্যবিবরণী নম্বর : ৪৫

**রাবেয়া খাতুনের চলে যাওয়া সাহিত্য অঙ্গণের অপূরণীয় ক্ষতি**

**-তথ্যমন্ত্রী**

ঢাকা, ২০ পৌষ (৪ জানুয়ারি):

‘কথাসাহিত্যিক রাবেয়া খাতুনের চলে যাওয়া পুরো বাংলার সাহিত্য অঙ্গনের জন্য অপূরণীয় ক্ষতি’ বলেছেন তথ্যমন্ত্রী ড. হাছান মাহ্‌মুদ।

রাজধানীতে বাংলা একাডেমি প্রাঙ্গণে সদ্যপ্রয়াত রাবেয়া খাতুনের কফিনে পুষ্পস্তবক অর্পণ শেষে গভীর শোক জানিয়ে পরম স্রষ্টার কাছে তাঁর আত্মার শান্তি প্রার্থনা করে সাংবাদিকদের তিনি একথা বলেন।

বাংলা সাহিত্যে রাবেয়া খাতুনের মতো নারী লেখিকা খুব বেশি নেই উল্লেখ করে ড. হাছান বলেন, ‘রাবেয়া খাতুন বাংলাদেশের এমন একজন লেখিকা যিনি বাংলা সাহিত্যকে সমৃদ্ধ করেছেন। ৫০টির বেশি উপন্যাস, চারশত ছোট গল্প তিনি রচনা করেছেন। সবচেয়ে বড় কথা হচ্ছে, তিনি যেসময় সাহিত্যচর্চা শুরু করেছিলেন, তখন একজন নারীর পক্ষে সাহিত্যচর্চা এত সহজ কাজ ছিল না। সেই সময় সাহিত্যচর্চা শুরু করে তিনি বাংলা সাহিত্যকে সমৃদ্ধ করে গেছেন।’

রাবেয়া খাতুন শুধু নিজে লেখিকা হিসেবে বাংলা সাহিত্যকে সমৃদ্ধ করেছেন তা নয়, তিনি তাঁর পুরো পরিবারকে একটি সংস্কৃতিমনা পরিবার হিসেবে গড়ে তুলেছেন বলেন তথ্যমন্ত্রী। তিনি বলেন, ফরিদুর রেজা সাগর তাঁরই সন্তান, যিনি শুধুমাত্র টেলিভিশন পরিচালনা নয়, চ্যানেল আইয়ের মাধ্যমে আমাদের সংস্কৃতি অঙ্গনে বাংলাদেশের কৃষ্টি-সংস্কৃতিকে ধারণ ও লালন করছেন। কথাসাহিত্যিক রাবেয়া খাতুনের অন্যান্য সন্তান-সন্ততি ও পরিবারের সবাই আমাদের সংস্কৃতিকে সমৃদ্ধ করে চলেছেন উল্লেখ করে তাদের সবার প্রতি শ্রদ্ধা জানান ড. হাছান মাহ্‌মুদ।

#

আকরাম/পরীক্ষিৎ/অনসূয়া/জসীম/সুবর্ণা/মাসুম/২০২০/১৪৫৪ ঘণ্টা

তথ্যবিবরণী নম্বর : ৪৬

**ছাত্রলীগ করতে হলে উত্তম চরিত্রের অধিকারী হতে হবে**

**- গণপূর্ত প্রতিমন্ত্রী**

ময়মনসিংহ, ২০ পৌষ (৪ জানুয়ারি) :

গৃহায়ন ও গণপূর্ত প্রতিমন্ত্রী শরীফ আহমেদ বলেছেন, ছাত্রলীগের প্রত্যেকটি নেতাকর্মীকে উত্তম চরিত্রের অধিকারী হতে হবে। তাদেরকে বিনয়ী, সদালাপী, মেধাবী এবং দেশপ্রেমের আদর্শে উজ্জীবিত হতে হবে। রাজনৈতিক কর্মকাণ্ডের পাশাপাশি শ্রেণিকক্ষে তাদেরকে সক্রিয় ভূমিকা পালন করতে হবে। আধুনিক শিক্ষায় শিক্ষিত হয়ে ভবিষ্যতের উন্নত সমৃদ্ধ বাংলাদেশের উন্নত নাগরিক হিসেবে নিজেদেরকে গড়ে তুলতে হবে।

বাংলাদেশ ছাত্রলীগের ৭৩ তম প্রতিষ্ঠাবার্ষিকী উপলক্ষ্যে ময়মনসিংহের আনন্দমোহন কলেজ শাখা ছাত্রলীগ আয়োজিত এক আলোচনা সভায় তিনি এসব কথা বলেন। তিনি বলেন, সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের নিজের হাতে গড়ে তোলা প্রতিষ্ঠান বাংলাদেশ ছাত্রলীগ। প্রতিষ্ঠালগ্ন থেকেই সংগঠনটি দেশের স্বাধীনতা, সার্বভৌমত্ব এবং সাধারণ মানুষের অধিকার প্রতিষ্ঠায় আপসহীন নেতৃত্ব দিয়ে চলেছে।

প্রতিমন্ত্রী বলেন, বঙ্গবন্ধুর স্বপ্নের সোনার বাংলা গড়তে তাঁর সুযোগ্য কন্যা শেখ হাসিনা সুদুরপ্রসারি নানামুখী কর্মসূচি হাতে নিয়েছেন। ২০০৮ সালের জাতীয় নির্বাচনের প্রাক্কালে তিনি দিনবদলের সনদ ‘ভিশন: ২০২১’ ঘোষণা করেছিলেন। ‘ভিশন:২০২১’ সফলভাবে বাস্তবায়নের ধারাবাহিকতায় প্রধানমন্ত্রী একটি উন্নত সমৃদ্ধ বাংলাদেশ বিনির্মাণের লক্ষ্যে ‘ভিশন ২০৪১’ ঘোষণা করেছেন। ২০৩০ সালের মধ্যে টেকসই উন্নয়ন লক্ষ্যমাত্রা বাস্তবায়নের জন্য সরকার নানামুখী পরিকল্পনা হাতে নিয়েছে। সেইসাথে অষ্টম পঞ্চবার্ষিক পরিকল্পনা প্রণয়নের কাজ প্রায় চূড়ান্ত। সর্বোপরি ডেল্টা প্ল্যান ২১০০ বাস্তবায়নের লক্ষ্যে এক মহাপরিকল্পনা হাতে নিয়েছে বর্তমান সরকার।

প্রতিমন্ত্রী আরো বলেন, স্বাধীনতাবিরোধী-যুদ্ধাপরাধী, জামাত-শিবির চক্রের সকল চক্রান্ত সম্পর্কে ছাত্রলীগের প্রত্যেকটি নেতাকর্মীকে সজাগ থাকতে হবে। উপমহাদেশের প্রাচীনতম এ ছাত্রসংগঠনটির অতীত ঐতিহ্য খুবই সমৃদ্ধ। স্বর্ণোজ্জ্বল অতীতের ধারাবাহিকতায় ছাত্রলীগের প্রত্যেকটি নেতাকর্মীকে দেশের আদর্শ ও যোগ্য নাগরিক হিসেবে নিজেদেরকে গড়ে তোলার ব্যাপারেও তিনি গুরুত্বারোপ করেন।

আলোচনা সভায় ময়মনসিংহ জেলা আওয়ামী লীগ ও এর বিভিন্ন অঙ্গ সংগঠনের বিপুলসংখ্যক নেতাকর্মী উপস্থিত ছিলেন।

#

রেজাউল/অনসূয়া/পরীক্ষিৎ/জসীম/কুতুব/২০২১/১৬১০ ঘণ্টা

তথ্যবিবরণী নম্বর : ৪৩

**মাধ্যমিক বিদ্যালয়ে ভর্তির লটারি ১১ জানুয়ারি**

ঢাকা, ২০ পৌষ (৪ জানুয়ারি):

মাধ্যমিক বিদ্যালয়ে ১ম শ্রেণি হতে ৯ম শ্রেণি পর্যন্ত শিক্ষার্থী ভর্তির ডিজিটাল লটারি ১১ জানুয়ারি বিকাল ৩ টায় অনুষ্ঠিত হবে। শিক্ষামন্ত্রী ডা.দীপু মনি এই লটারি উদ্বোধন করবেন।

উল্লেখ্য গত ৩০ ডিসেম্বর ২০২০ তারিখে ২০২১ শিক্ষাবর্ষে সারা দেশের সরকারি মাধ্যমিক বিদ্যালয়ের ১ম শ্রেণি থেকে ৯ম শ্রেণি পর্যন্ত শিক্ষার্থী ভর্তির জন্য লটারি অনুষ্ঠিত হওয়ার কথা ছিল। হাইকোর্ট বিভাগের রিট পিটিশন ১০৩০/২০২০ চলমান থাকায় শিক্ষার্থী ভর্তির লটারি স্থগিত করা হয়েছিল।

৬ষ্ঠ শ্রেণির ভর্তির ক্ষেত্রে ১১ বছরের বাধ্যবাধকতা থাকায় কিছু শিক্ষার্থী আবেদন করতে পারেনি। এই প্রেক্ষিতে হাইকোর্ট বয়স শিথিল করে তাদেরকে আবেদন করার জন্য এক সপ্তাহ সময় দেয়ার নির্দেশ প্রদান করেন। এই প্রেক্ষিতে লটারি স্থগিত করা হয়েছিল। এখন বয়সের বাধ্যবাধকতা শিথিল করা হয়েছে। এখন বাদ পরা শিক্ষার্থীরা অনলাইনে আবেদন করতে পারবে। ৯ জানুয়ারি ২০২১ তারিখ পর্যন্ত আবেদন করা যাবে।

#

খায়ের/অনসূয়া/জসীম/সুবর্ণা/মাসুম/২০২০/১৪৫৪ ঘণ্টা

তথ্যবিবরণী নম্বর : ৪২

**প্রখ্যাত কথাসাহিত্যিক** **রাবেয়া খাতুনের মৃত্যুতে তথ্য প্রতিমন্ত্রীর শোক**

ঢাকা, ২০ পৌষ (৪ জানুয়ারি):

স্বাধীনতা পুরস্কার ও একুশে পদকপ্রাপ্ত প্রখ্যাত কথাসাহিত্যিক রাবেয়া খাতুন এর মৃত্যুতে গভীর শোক ও দুঃখ প্রকাশ করেছেন তথ্য প্রতিমন্ত্রী ডা. মোঃ মুরাদ হাসান।

প্রতিমন্ত্রী আজ এক শোকবার্তায় মরহুমার বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি আন্তরিক সমবেদনা জানান।

তিনি বলেন, রাবেয়া খাতুন কথাসাহিত্যিক হিসাবে সমধিক পরিচিত হলেও তিনি দীর্ঘকাল সাংবাদিকতা ও শিক্ষকতার সাথে সম্পৃক্ত ছিলেন। সাহিত্যের সকল শাখায় ছিল তাঁর সফল বিচরণ। দীর্ঘ কর্মজীবনে তিনি বাংলা সাহিত্যকে যেমন সমৃদ্ধ করেছেন তেমনি ভূষিত হয়েছেন অসংখ্য পুরস্কারেও। বাংলা সাহিত্যের উজ্জ্বল নক্ষত্র রাবেয়া খাতুন তাঁর সাহিত্যকর্ম ও সৃজনশীলতার জন্য স্মরণীয় হয়ে থাকবেন।

এছাড়া পৃথক শোকবার্তায় গৃহায়ন ও গণপূর্ত প্রতিমন্ত্রী শরীফ আহমেদ ও মহিলা ও শিশু বিষয়ক প্রতিমন্ত্রী বেগম ফজিলাতুন নেছা কথাসাহিত্যিক রাবেয়া খাতুনের মৃত্যুতে গভীর শোক ও দুঃখ প্রকাশ করেছেন।

#

তুহিন/অনসূয়া/জসীম/সুবর্ণা/মাসুম/২০২০/১০৩১ ঘণ্টা